༄༅། །ཙུན་དྷའི་སྒྲུབ་པའི་ཐབས་རྒྱུད་ལས་འབྱུང་བའི་
རིམ་པ་བཞུགས་སོ། །
༄༅། །རྒྱ་གར་སྐད་དུ། ཏནྡྲ་ཨུད་བྷ་བ་ཀྲ་མ་ཙུན་དྷ་སཱ་དྷ་ནཱཾ་ནཱ་མ། བོད་སྐད་
དུ། ཙུན་དྷའི་སྒྲུབ་པའི་ཐབས་རྒྱུད་ལས་འབྱུང་བའི་རིམ་པ་ཞེས་བྱ་བ། སྐུལ་བྱེད་
མ་ལ་ཕྱག་འཚལ་ལོ། །རྒྱལ་བའི་ཡེ་ཤེས་གཉིས་མེད་ལས། །བྱུང་པའི་རྣམ་འཕྲུལ་སྒྱུ་
མའི་སྐུ། །ཙུན་དྷ་དེ་ལ་ཕྱག་འཚལ་ནས། །དེ་ཡི་བསྒྲུབ་པའི་རིམ་པ་བཤད། །དང་
པོར་རེ་ཞིག་སྔགས་པ་ཡིས། །ཕྱི་དང་ནང་གི་བདག་ཉིད་ཀྱི། །ཁྲུས་ཀྱིས་ལུས་སོགས་
དག་བྱས་ནས། །ཇི་སྐད་བཤད་པའི་ཆོ་ག་ཡིས། །བསོད་ནམས་ཡེ་ཤེས་ཚོགས་
བདག་ཉིད། །བསགས་ཏེ་སྟོང་ཉིད་བྱང་ཆུབ་ལས། །ཙུམ་གྱི་ཡེ་ཤེས་ལས་སྒྲུབས་
པ། །སྐུལ་བྱེད་ཅེས་བྱའི་གཟུངས་ལྷ་མོ། །རྒྱལ་བ་སྐུ་གསུང་བདག་ཉིད་ཅན། །བྱེ་
བ་ཕྲག་བདུན་གྱིས་སྟོན་པ། །ཡི་གེ་དགུ་ཡི་བདག་ཉིད་ཅན། །ལྷ་དགུ་རྣམས་ཀྱི་
གནས་ཀྱང་ཡིན། །ཞལ་གསུམ་སྟོན་ཀའི་འདམ་བུའི་མདོག །ན་ཆུང་སྐལ་ལྡན་དར་
ལ་བབ། །རིག་སྔགས་ཐམས་ཅད་སྒྲོལ་མཛད་མ། །རྒྱན་རྣམས་ཀུན་གྱིས་བརྒྱན་
པ་སྟེ། །རྩ་ཞལ་བཞད་ཅིང་སྤྱན་གསུམ་ལྡན། །གཡས་ཀྱི་ཞལ་ནི་རྣམ་གདངས་
པ། །ཨུད་པལ་སྔོན་པོའི་འདབ་འདྲའི་མདོག །མཆེ་བ་ཟླ་ཚེས་ཤར་བ་བཞིན། །ལྕེ་
ནི་གློག་བཞིན་རྣམ་པར་འགྱུ། །གཡོན་པ་བཙོ་མའི་གསེར་མདོག་ཅན།
།ཚེམས་
ཀྱིས་སྒྲོས་ནི་རྣམ་པར་མནན། །རོལ་པའི་སྟབས་སུ་ལེགས་པར་གནས། །སྣ་
ཚོགས་གདུབ་བུས་བརྒྱན་པ་ཡི། །ཕྱག་ནི་ཉི་ཤུ་རྩ་དྲུག་གི། །དང་པོ་གཉིས་ཀྱི་རྩ་
-162-

ཙུན་དྷའི་སྒྲུབ་པའི་ཐབས་རྒྱུད་ལས་འབྱུང་བའི་རིམ་པ།
བ་ཡི། །ཕྱག་རྒྱས་སྙིང་ཁའི་གནས་སུ་བརྒྱན། །གཡས་ཀྱི་གཉིས་པ་མི་འཇིགས་
སྦྱིན། །གསུམ་པས་རལ་གྲི་འབར་བ་སྟེ། །བཞི་པས་ཡིད་བཞིན་ནོར་བུའོ། །ལྔ་
པས་ས་བོན་གང་བ་འཛིན། །དྲུག་པས་མདའ་ནི་གསོར་བྱེད་ཅིང་། །བདུན་པ་ན་
ནི་དགྲ་སྟ་འཛིན། །བརྒྱད་པའི་ཕྱག་ན་དབྱུག་ཐོའོ། །དགུ་པ་ན་ནི་ཐོ་བ་སྟེ། །བཅུ་
པའི་ཕྱག་ན་ལྕགས་ཀྱུའོ། །བཅུ་གཅིག་པ་ན་རྡོ་རྗེ་འཛིན། །བཅུ་གཉིས་ཕྱག་གི་སེ་
གོལ་སྒྲས། །བགེགས་ཀྱི་ཚོགས་རྣམས་བསྐྲོད་པར་བྱེད། །བཅུ་གསུམ་པ་ན་བགྲང་
ཕྲེང་ངོ་། །དེ་བཞིན་གཡོན་པའི་གཉིས་པ་ན། །ནོར་བུས་མཚན་པའི་རྒྱལ་མཚན་
འཛིན། །གསུམ་པ་ན་ནི་པདྨའོ། །བཞི་པས་རིལ་བ་སྤྱི་བླུགས་འཛིན། །ལྔ་པ་ན་
ནི་ཞགས་པ་སྟེ། །དྲུག་པ་ན་ནི་གཞུ་ཉིད་དོ། །བདུན་པ་མདུང་ཐུང་གསོར་བྱེད་
ཅིང༌། །བརྒྱད་པའི་ཕྱག་ན་འཁོར་ལོའོ། །དགུ་པ་ན་ནི་དུང་འཛིན་ཅིང་། །བཅུ་
པས་བགེགས་ལ་བསྡིགས་མཛུབ་མཛད། །བཅུ་གཅིག་པ་ན་བུམ་པ་བཟང་། །བཅུ་
གཉིས་པ་ན་ཐག་མདུང་ངོ་། །བཅུ་གསུམ་པ་ཡི་ཕྱག་གིས་ནི། །ཤེས་རབ་ཕ་རོལ་
ཕྱིན་པ་འཛིན། །འོད་ཟེར་དམར་པོའི་དཀྱིལ་འཁོར་ཅན། །པདྨ་ལ་བཞུགས་
བསྒོམ་པར་བྱ། །ལྭ་བའི་ན་བཟའི་སྟོད་གཡོགས་དང་། །སྣ་ཚོགས་ཚི་གུར་བཅས་
པ་ཡི། །ཤིང་ལོ་གསར་པའི་སྨད་གཡོགས་ཅན། །མེ་ཏོག་འབྲས་བུས་རྣམ་སྤུད་
པའི། །སྣ་ཚོགས་ཤིང་ལོ་བླ་བྲེར་བྲེས། །ཆོ་འཕྲུལ་རྣམ་པ་སྣ་ཚོགས་དང་། །སངས་
རྒྱས་རྣམས་ཀྱི་སྐུ་གཟུགས་འཕྲོ། །བྱིན་བརླབས་ཡེ་ཤེས་སྦྱོར་ལྡན་པས། །དབང་
བསྐུར་སྤྱི་བོར་ཕན་པས་བརྒྱན། །སུམ་ཅུའི་ལྷ་རྣམས་ལྟུང་བ་དང་། །བགེགས་
རྣམས་ཤིན་ཏུ་འཇིགས་སྐྲག་ནས། །ཐལ་མོ་སྦྱོར་བར་བྱེད་པའོ། །འདི་འདྲ་གང་
ཞིག་རྟག་བསྒོམ་ཞིང་། །བསྒྲིམས་ནས་གསང་སྔགས་བརྗོད་པ་དེས། །སངས་རྒྱས་
མྱུར་དུ་ཐོབ་འགྱུར་ན། །དངོས་གྲུབ་གཞན་ལྟ་སྨོས་ཅི་དགོས། །ཏིང་འཛིན་ངོ་མཚར་
163

ས་སྐྱ་བཀའ་འབུམ། ༼ར》 འགྲོ་མགོན་ཆོས་རྒྱལ་འཕགས་པའི་གསུང་རབ་གླེགས་བམ་བཞི་པ།
ཐོབ་འགྱུར་ཞིང༌། །སྡིག་པ་ཀུན་ལས་རྣམ་པར་གྲོལ། །ལག་གཉིས་ཐལ་མོ་སྦྱར་བྱས་
ནས། །མཛུབ་གཉིས་གུང་མོའི་ཚིགས་དབུས་མར། །གདུ་བུའི་ཚུལ་དུ་བྱས་ནས་
ནི། །མཐེབ་གཉིས་བརྐྱང་ནས་རབ་སྦྱར་བ། །འདི་ཡི་ཕྱག་རྒྱ་ཆེན་པོའོ། །ན་མཿས་
མནྟ་བུདྡྷ་ནཾ། སམྱཀྶཾབུདྡྷ་ཀོ་ཊི་ནན། ཏདྱ་ཐཱ། ཨོཾ་ཙ་ལེ་ཙུ་ལེ་ཙུན་དྷེ་སྭཱ་ཧཱ། རིག་
སྔགས་འདི་ནི་བཟླས་པ་དང་། །བསྒོམས་པ་ཡི་ནི་སྦྱོར་བ་ཡིས། །འདོད་དོན་གྲུབ་
ཅིང་ལྷ་མོ་སོགས། །ཀུན་ནས་ཉེ་བར་ལོངས་སྤྱོད་བྱེད། །སྐུལ་བྱེད་མ་ཡི་གཉིས་
མེད་ཐུགས། །བསྐུལ་ནས་དངོས་གྲུབ་བསྒྲུབ་བྱེད་པ། །སྒྲུབ་པའི་ཐབས་འདི་བྱས་
པ་ཡི། ། དེ་ཡི་གོ་འཕང་ཐོབ་པར་ཤོག །སྐུལ་བྱེད་མའི་སྒྲུབ་པའི་ཐབས་རྒྱུད་ལས་
འབྱུང་བའི་རིམ་པ་ཞེས་བྱ་བ།
འཕགས་པས་ས་ཕོ་རྟའི་ལོ་དབྱུ་གུའི་ཟླ་བའི་ཚེས་
བཅོ་ལྔ་ལ་སྦྱར་བ་འདི་ཡོངས་སུ་རྫོགས་སོ། །
164